S-252/2019

Dómur

Mál þetta, sem dómtekið var 9. júlí, er höfðað með ákæru lögreglustjórans á Suðurnesjum, útgefinni 1. apríl 2019 á hendur P-kk-þgf K-kk-þgf P-kk-þgf, kt. 0000000000, […], […]. Önnur ákæra lögreglustjórans á Suðurnesjum var gefin út á hendur ákærða 10. janúar 2020 og voru málin sameinuð. Aðalmeðferð hófst og gaf ákærði skýrslu auk nokkurra vitna en aðalmeðferðinni var ekki lokið sama dag þar sem óskað var eftir að henni yrði frestað svo leiða mætti nafngreint vitni fyrir dóm. Við framhald aðalmeðferðarinnar lýsti ákæruvaldið því yfir að fyrri ákæra málsins væri afturkölluð.

Ákæra sú, sem til meðferðar er í málinu og gefin var út 10. janúar 2020, er „fyrir eftirtalin brot gegn lögum um ávana og fíkniefni og vopnalögum:

I. (00820195120)

Fyrir fíkniefna og vopnalagabrot, með því að hafa, mánudaginn 1. apríl 2019, að hafa haft í vörslum sínum á dvalarstað sínum […], samtals 36,65 grömm af amfetamíni og 82,86 grömm af kókaíni sem lögregla fann og lagði hald á á ofangreindu heimili ákærða og fyrir að hafa Escort haglabyssu í ófullnægjandi vörslu þar sem hún var geymd í eldhúsi við ruslatunnu og gátu óviðkomandi aðilar því náð til vopnsins og einnig fyrir að hafa í vörslum sínum eftirlíkingu af Glock skammbyssu, eftirlíkingu af [Berettu] skammbyssu, gráan butterfly hníf, gráan og svartan hníf, camo hníf, smith og wesson extreme ops hníf, jeep multi tool hníf, svartan haller hníf í slíðri, lianhe hnífur í slíðri, svartan kortahníf, svarta og gula öxi, svart hnúajárn, KY hníf, Sabre mace úðavopn, silfurgráan hníf, silfurgráan butterfly hníf, svartan Urban pal hníf, hníf með svörtu skepti í svörtu hulstri með svartri ól, sagarblað með handfangi og gasbyssu eftirlíking af AK

47 ásamt tveimur makasínum og ýmsar gerðir og stærðir af skotfærum sem lögregla fann á ofangreindum dvalarstað ákærða og lagði hald á.

Telst háttsemi þessi varða við 2., sbr. sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og 1. mgr. 23. gr., 2. mgr. og 4. mgr. 30. gr., sbr. 1. mgr. 36. gr. vopnalaga nr. 16/1998.

II. (008201914704)

Fyrir fíkniefnalagabrot, með því að hafa, laugardaginn 5. október 2019, að hafa í vörslum sínum á dvalarstað sínum […], […] samtals 28,42 grömm af kókaín sem lögregla fann í buxnavasa ákærða og lagði hald á og einnig haft í vörslum sínum sveðju, stunguhníf, stunguhníf og fjaðurhníf sem lögregla fann á ofangreindum dvalarstað ákærða og lagði hald á.

Telst háttsemi þessi varða við 2. sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og 2. gr., sbr. 1. mgr. 14. gr. reglugerðar um ávana og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og a, b og dlið 2. mgr. 30. gr., sbr. 1. mgr. 36. gr. vopnalaga nr. 16/1998.

Þess er krafist að [ákærði] verði [dæmdur] til refsingar og til greiðslu alls sakarkostnaðar. Þá er þess krafist að gerð verði upptæk 36,65 gömm af amfetamíni, 111,28 grömm af kókaíni, 724,5 stykki læknislyf, 10 stykki Quetiapin Actavis og 2 stykki Alprazolam Krka sem lögregla haldlagði, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, 3. mgr. 49. gr. lyfjalaga nr. 93/1994 og 2. mgr. 68. gr. lyfsölulaga nr. 30/1963. Jafnframt er þess krafist að ákærði P-kk-nf K-kk-nf verði dæmdur til að sæta upptöku lögregluskilríkjum og lögreglustjörnu, sem lögreglan lagði hald á, samkvæmt heimild í 1. tl. 1. mgr. 69. gr.a almennra hegningarlaga nr. 19/1940. Auk þess er krafist að [ákærða] verði gert að sæta upptöku á eftirtöldum munum sem lögregla lagði hald á: eftirlíkingu af Glock skammbyssu, eftirlíkingu af [Berettu] skammbyssu, gráan butterfly hníf, gráan og svartan hníf, camo hníf, smith og wesson extreme ops hníf, jeep multi tool hníf, svartan haller hníf í slíðri, lianhe hnífur í slíðri, svartan kortahníf, svarta og gula öxi, svart hnúajárn, KY hníf, Sabre mace úðavopn, silfurgráan hníf, silfurgráan butterfly hníf, svartan Urban pal hníf, hníf með svörtu skepti í svörtu hulstri með svartri ól, sagarblað með handfangi og gasbyssu eftirlíking af AK47 ásamt tveimur makasínum, ýmsar gerðir og stærðir af skotfærum, svarta sveðju, silfraðan stunguhníf, svartan stunguhníf og gráan og svartan fjaðurhníf, með heimild í 1. mgr. 37. gr. laga nr. 16/1998.“

Ákærði neitaði sök samkvæmt fyrri ákærulið en játaði sök samkvæmt síðari ákærulið. Hann krefst vægustu refsingar sem lög leyfi. Er hann kom fyrir dóm fyrir aðalmeðferð kvaðst hann hafna upptökukröfu að öðru leyti en varðaði fíkniefni, lögregluskilríki og lögreglustjörnu. Svo sem nánar greinir í niðurstöðukafla féllst ákæruvaldið á við aðalmeðferð að varzla nokkurra tiltekinna áhalda væri ákærða ekki refsiverð og að ekki væru efni til upptöku þeirra. Af hálfu ákærða var lýst yfir að ekki væri andmælt upptöku annarra vopna.

Málavextir

Ekki þykir ástæða til að rekja málavexti vegna þess ákæruliðar þar sem ákærði játar sök.

Samkvæmt lögregluskýrslu mun lögregla hafa fengið tilkynningu um umferð grunsamlegra aðila í nánar greinda íbúð á […]. Lögregla hafi farið á vettvang kl. 11:32 hinn 1. apríl 2019 og húsráðandi, P-kk-nf K-kk-nf P-kk-nf, ákærði í máli þessu, komið til dyra og sagt að hann væri einn heima með unnustu sinni. Hann hafi fengið óvænta heimsókn fyrr um daginn en það mál væri afgreitt. Er lögregla hafi rætt við ákærða hafi annar maður komið til dyra og hafi lögregla talið hann í mjög annarlegu ástandi. Er litið hafi verið inn um glugga íbúðarinnar hafi lögregla séð efni sem hún hafi talið amfetamín eða kókaín á eldhúsborði. Þá hafi lögregla séð að fleiri menn væru í íbúðinni. Ákærði hafi farið aftur inn í íbúðina og hafi lögregla séð hann hvísla að konu og hún samtímis hlaupið upp stiga á efri hæð íbúðarinnar. Hafi lögregla þá farið inn til að tryggja vettvang. Lögregluþjónn hafi farið á eftir stúlkunni upp á efri hæðina og þar verið auk hennar tveir nafngreindir menn. Á neðri hæðinni hafi verið auk ákærða tvær konur og einn karlmaður. Hafi allir þeir sem lögregla hitti fyrir í íbúðinni verið handteknir og fluttir á lögreglustöð. Ákærði hafi heimilað leit í íbúðinni. Í skýrslunni segir að mikil óreiða hafi verið í íbúðinni og talsvert af meintum fíkniefnum verið víða í henni, á báðum hæðum. Í frysti í eldhúsi hafi lögregla fundið lyftiduftsbox með meintu amfetamíni. Ákærði hafi vísað á poka með meintu kannabisi í poka í rusltunnu í eldhúsi. Á hillu í eldhúsinu hafi verið blá taska með meintu íblöndunarefni. Á borði í eldhúsi hafi verið „meint amfetamín/kókaín í samanþjöppuðum böggli.“ Þar hafi einnig verið krukka með miklu magni af óþekktum lyfjum. Ofan á eldhúsinnréttingunni hafi verið öxi. Í horni í eldhúsi hafi verið haglabyssa, skráð á ákærða samkvæmt skotvopnaskrá. Á eldhúsborði hafi verið svartur fjaðurhnífur. Á gólfi í stofu hafi verið hnúajárn en á hillu í stofunni skotfæri í haglabyssu. Á efri hæð á skrifborði hafi verið kortahnífur og púðurskotfæri. Í svefnherbergi á efri hæð hafi verið „talsvert magn af meintu amfetamíni í tveimur mismunandi ílátum, ofan á kommóðu.“ Í svefnherberginu hafi verið læstur byssuskápur. Ákærði hafi opnað skápinn fyrir lögreglu og í honum verið tveir rifflar sem skráðir hafi verið á ákærða. Þá hafi verið þar gervibyssa og bakpoki með þremur hnífum. Innan á hurðinni hafi hangið þrír hnífar. Inni í byssuskápnum hafi verið lítill læstur skápur og í honum tvær skammbyssur, nokkur púðurskot og þrír hnífar.

Samkvæmt skýrslunni gaf ákærði þvagsýni og hafi það komið jákvætt á COC, AMP og BZO.

Ákærði gaf skýrslu á lögreglustöð kl. 08:52 morguninn eftir. Í skýrslutökunni var honum boðið að tjá sig sjálfstætt og sagði þá meðal annars að hann teldi sig „hafa verið settan upp“. Greinilega hafi átt að ræna skotvopnum hans. Einhver hafi ætlað að koma til sín í hádeginu og skoða haglabyssuna en aldrei komið. „Það komu svo þarna einhver fimm manns og bönkuðu upp á óboðin og komu inn og ég náði ekkert að losna við þau í burtu.“ Þau hefðu komið á tveimur bifreiðum klukkan tíu eða ellefu um morguninn en ákærði hefði þá verið einn heima með unnustu sinni. Í skýrslutökunni var ákærði spurður hver ætti fíkniefnin sem lögregla hefði fundið hjá honum, og hann svarar: „Ég bara veit það ekki, veit ekki hvað þau voru með sjálf.“ Honum var þá sýnd mynd af fíkniefnunum og spurður hvort hann eigi þau. Hann svaraði: „Afskurðinn af kannabisplöntunum á [unnusta ákærða], bara til að blanda út í þetta Spice. Svo eru þarna Xanax töflur sem ég fékk frá lækni. Ég veit ekki hvað er í þessu öllu. Það eru þarna þrjár kúlur, ég man svo sem ekki eftir þeim en jú, þetta finnst heima hjá mér, inni í herberginu mínu, þannig að ég á þetta allt.“ Ákærði var þá spurður hvar hann hefði fengið fíkniefnin og svaraði að það hefði hann gert „hjá fíkniefnisölum“ en vildi ekki „segja hver það er“. Þá hefði einhver vinur unnustu hans komið með afskurðinn af fíkniefnaplöntunum, en sá hefði ætlað að henda honum. Ákærði var þá spurður hvort hann seldi fíkniefni og neitaði því. Hann var þá spurður hvort fíkniefnin hefðu þá öll verið ætluð til eigin nota og svaraði: „Já nema kannski þessar kúlur þarna, ég tel að þeim hafi verið komið fyrir hjá mér.“ Hann var spurður hvernig fíkniefnanotkun hans væri háttað og svaraði að hún væri „bara í hófi“. Hann vissi að lögregla hefði fundið mikið af efnum og það væri skrýtið. Nánar spurður sagði hann að „það hafi verið reynt að setja [sig] upp“.

Í málinu liggja efnaskýrslur lögreglu. Kemur þar meðal annars fram að amfetamín, með skráða fundarstaði eldhús, borðstofa, ís og frystiskápur, hafi verið 31,12 g og 2,38g, og amfetamín á kommóðu í herbergi hafi verið 3,15g en kókaín á kommóðu í herbergi hafi verið 4,9g, 18,99g, 19,99g, 19,88g, 13,75g og 5,35g.

Skýrslur fyrir dómi

Ákærði sagðist hafa verið með „eitthvað amfetamín þarna í frystinum, ekki 32 grömm sko, það var eitthvað miklu minna“. Kókaínið kannaðist hann ekki við. Vopnin hefðu verið í læstum skáp. Ákærði sagðist hafa fengið gamla félaga óvænt í heimsókn og það hefði leitt út í „einhverja svona vitleysu“. Ákærði sagðist ekki muna vel eftir þessu. Ákærði hefði verið undir áhrifum kókaíns. Ákærði sagðist kannast við þau fíkniefni sem lögregla hefði fundið í frystinum „og eitthvað af hinu dótinu“, en ekki allt það sem ákært væri fyrir. Í frystinum hefði verið eitt gramm af amfetamíni „og svo var restin sykur“. Dagana á undan hefði verið „mikill umgangur“ á heimilinu. Þar hefði verið „partístand.“ Ákærði sagðist hafa átt efni sem hefðu verið „með vigtinni minni í einhverjum kassa“, en hann kvaðst ekki muna hvað þar hefði verið. Ákærði var spurður um orð sín í skýrslutöku um að lögregla hefði fundið efni í herbergi sínu og því ætti hann þau öll. Ákærði vísaði til þess að „mikill umgangur“ hefði verið á heimilinu, „fólk að koma og fara“ og hann hefði ekki verið viss um hverjir hefðu verið búnir að vera þar. „Og þar sem þetta finnst þarna þá náttúrulega er þetta eign mín, en ég kannast ekkert við þetta samt sem áður.“ Ákærði sagðist hafa talið sig bera ábyrgð á því sem fyndist hjá sér. Spurður hvort hann hefði vitað af fíkniefnunum svaraði ákærði: „Ég vissi ekki af þessu magni nei. Ég vissi að það voru fíkniefni úti um allt hús sko, en hversu mikið eða hvað það var, það veit ég ekki“. Þegar lögregla hefði komið hefðu sjö eða átta manns verið staddir á heimilinu og þrír nýfarnir.“ Ákærði sagðist hafa átt þau vopn sem greind eru í ákæru. Vopnin hefðu verið geymd í læstum skáp en veiðibúnaður í veiðitösku í vopnaskáp. Haglabyssan hefði þó verið inni í eldhúsi „þar sem það var maður að koma að skoða hana“. Maðurinn, hefði ætlað að koma og skoða byssuna, hefði ekki komið heldur hefðu „gamlir félagar mætt á svæðið bara“. Það hefðu verið menn sem ákærði hefði ekki hitt í nokkur ár. Spurður hvers vegna hann hefði ekki sett byssuna á ný í skápinn sagði ákærði að margir hefðu verið komnir og hann verið „byrjaður að fá sér“ og orðið kærulaus.

Ákærða voru sýndar myndir af ætluðum vopnum og skotfærum sem lögregla lagði hald á við rannsókn málsins. Að frátöldum ætluðum hnúajárnum og gráum hnífi kannaðist hann við þau sem sína eign. Hann kvað eitt áhaldið, sem lögregla hefði skráð sem fjaðurhníf, í raun vera hárgreiðu.

Ákærði sagðist nú hafa verið án fíkniefna í sex mánuði.

Lögregluþjónn 1 sagði lögreglu hafa farið að heimili ákærða en lögregla hefði fengið tilkynningu þar sem lýst hefði verið áhyggju af húsráðanda. Þegar lögregla hefði komið að íbúðinni hefði hún séð hreyfingu í eldhúsi og þar hefði hún séð bæði ákærða og meint fíkniefni. Lögregla hefði knúið dyra og ákærði komið til dyra og sagt „frá því að hann hefði fengið [...] einhverja óvænta heimsókn“ en ekki viljað ræða það frekar. Ákærði hefði þá sagt að inni væru aðeins hann og unnusta sín. Ákærði hefði sagt að hann væri að flytja til Íslands og ætti heima í þessari íbúð. Þar ættu ekki aðrir heima. Í framhaldinu hefði lögregla spurt hvort fíkniefni væru í íbúðinni en ákærði hefði ekki svarað því beinlínis. Annar maður hefði þá komið fram í anddyrið og sá sagt fernt vera í íbúðinni. Lögregla hefði spurt nánar út í það og eitt hefði svo leitt af öðru, ákærði hefði orðið taugaóstyrkur. Þegar lögregla hefði svo séð „kvenmann hlaupa upp á aðra hæðina“ hefði hún ákveðið að fara inn í íbúðina og frysta vettvang til að koma í veg fyrir að sönnunargögnum yrði spillt. Hefði lögregla gert það og handtekið alla viðstadda. Í framhaldi af því hefði ákærði heimilað leit í íbúðinni. Við hana hefði lögregla fundið fíkniefni, vopn og lyf. Hluti vopnanna hefði verið í læstum skáp. Fíkniefnin hefðu verið á nokkurum stöðum, mest hefði verið í eldhúsinu en einnig hefði töluvert sterkra fíkniefna verið í svefnherbergi á efri hæð. Í svefnherberginu hefðu einnig verið vog og önnur áhöld.

Lögregluþjónn 2 sagði lögreglu hafa fengið tilkynningu um grunsamlegar mannaferðir og mögulega „handrukkun“ og því hefði lögregla farið á vettvang. Inn um glugga hefði vitnið talið sig sjá fíkniefni á borði „og var verið að vefja eitthvað inn“. Ákærði hefði komið og verið tilbúinn að ræða við lögreglu. Aðspurður hefði hann sagt tvennt vera í íbúðinni. Skömmu síðar hefði annar maður komið og sá sagt fernt vera þar. Ákærði hefði kallað á unnustu sína og hvíslað einhverju að henni „og hún hleypur upp“ og þá hefði lögregla talið möguleika á að sönnunargögnum yrði spillt. Lögregla hefði þá farið inn í íbúðina til að koma í veg fyrir að það yrði gert. Hefði þá komið í ljós að sjö einstaklingar væru í íbúðinni, fjórir niðri en þrír á efri hæð. Við leit hefði lögregla fundið ætluð fíkniefni, skotvopn, skotfæri og fjölmarga hnífa. Í eldhúsinu hefði verið haglabyssa. Fíkniefnin hefðu verið víða, þar á meðal í heimilissorptunnu og ofni.

Vitnið var spurt hvað hefði komið fram um eignarhald á fíkniefnunum. Vitnið svaraði að ákærði hefði sagt á vettvangi: „Ég á heima hérna og ég á allt þetta“, nema „spiceið“, það hefði nafngreind kona átt. Sú kona hefði á vettvangi sagt að hún ætti „spiceið“. Vitnið sagðist ekki hafa tekið eftir neinu sem benti til að ákærða hefði komið á óvart þau fíkniefni sem lögregla hefði fundið.

Vitnið staðfesti myndaskýrslu sína um vopn þau sem haldlögð hefðu verið.

Lögregluþjónn 3 sagði tilkynningu hafa komið um grunsamlegar mannaferðir og mögulega „handrukkun“ og farið á vettvang. Þar hefði lögregla séð inn um eldhúsglugga að húsráðandi virtist vera „að möndla við einhver fíkniefni“. Lögregla hefði knúið dyra og húsráðandi komið til dyra. Hann hefði gert lítið úr hinni ætluðu „handrukkun“ en þá verið spurður hvort fíkniefni væru í íbúðinni. Húsráðandi hefði ekki svarað því. Hann hefði þá verið spurður hve margir væru í íbúðinni og svarað að þau væru tvö þar, hann og unnusta hans, […]. Í kjölfarið hefði annar maður komið fram í forstofuna og sá sagt fernt vera í íbúðinni. Húsráðandi hefði verið órólegur og gengið inn og út úr forstofunni, „svo sjáum við hann tala við einhvern þarna inni í íbúðinni, í kjölfarið hleypur viðkomandi upp stigann og þá förum við inn til að tryggja vettvang.“ Á vettvangi hefði lögregla fundið ýmis vopn og fíkniefni. Haglabyssa hefði verið í eldhúsi en eitthvað af vopnum verið í læstum skáp. Vitnið sagðist ekki muna hvar önnur vopn en haglabyssan hefðu verið, sig minnti að í skápnum hefðu verið bæði eggvopn og skotvopn. Vitnið sagðist muna eftir fíkniefnum í rusltunnu, á borði og í frysti. Vitnið sagðist ekki muna hvort fíkniefni hefðu verið á efri hæðinni.

Ákærði hefði sagt sig eiga fíkniefnin sem lögregla hefði fundið í rusltunnunni en vitnið myndi ekki til að neitt hefði verið sagt um eignarhald á öðrum efnum.

Niðurstaða

Ákærði játar sök samkvæmt síðari ákærulið. Játning hans fær stoð í gögnum málsins og ekki þykir ástæða til að draga hana í efa. Er hann sannur að sök samkvæmt ákæruliðnum og hefur unnið sér til refsingar en háttsemi hans er rétt færð til refsiheimilda í ákæru.

Af gögnum málsins er ljóst að lögregla fann á heimili ákærða 36,65 grömm af amfetamíni og 82,86 grömm af kókaíni hinn 1. apríl 2019. Við skýrslugjöf hjá lögreglu kvaðst ákærði eiga efnin en skilja verður orð hans, í ljósi þess sem haft er eftir ákærða í skýrslugjöfinni og rakið hefur verið, að þar eigi hann við að þar sem lögregla hafi fundið efnin heima hjá honum teljist hann eigandi þeirra. Fyrir liggur að fleira fólk var statt á heimilinu þegar lögregla kom þangað. Sambýliskona ákærða skoraðist undan skýrslugjöf við aðalmeðferð málsins en þau önnur sem stödd voru í íbúðinni þetta sinn, boðin eða óboðin, voru ekki leidd fyrir dóm sem vitni. Ekkert í gögnum málsins þykir benda sérstaklega til að eitthvert þeirra hafi í raun átt þau fíkniefni sem lögregla fann. Þau fíkniefni sem greind eru í ákæru fundust í frystiskáp ákærða, á eldhúsborði, í borðstofu og í svefnherbergi hans. Ákærði hefur sagt að hann hafi átt eitthvað af þessum efnum. Ekkert hefur komið fram um að hin haldlögðu efni hafi verið í eigu og vörzlu annarra sem voru á staðnum. Verður að telja að fyrir liggi að umrædd fíkniefni hafi verið í vörzlu ákærða í skilningi 2. gr. laga nr. 65/1974.

Óumdeilt er að er lögreglu bar að garði umrætt sinn var haglabyssa ákærða í eldhúsi hans, upp við heimilissorptunnu. Í húsinu var allmargt manna eins og rakið hefur verið. Verður að telja að því að geyma byssuna með þessum hætti hafi ákærði brotið gegn 1. mgr. 23. gr. laga nr. 16/1998.

Í ákærulið I eru talin upp ýmis vopn sem ákærða er gefið að sök að hafa haft í vörzlum sínum umrætt sinn. Er stærð vopnanna ekki lýst í ákæru, hvorki blaðslengd né á annan hátt. Í gögnum málsins eru ljósmyndir af vopnunum og á hverri mynd er kvarði er sýnir lengd. Við aðalmeðferð málsins báru sækjandi og verjandi saman bækur sínar um vopnin og tjáðu sig í framhaldi af því um þau. Þykir vörn ákærða ekki hafa verið áfátt að þessu leyti. Við aðalmeðferðina kvaðst sækjandi fallast á að öxi, kortahnífur, sagarblað, „Jeep multi tool“ hnífur, Smith & Wesson hnífur, Urban Pal hnífur, grár og svartur hnífur og silfurgrár hnífur væru ekki þannig að vörzlur þeirra hefðu verið ákærða refsiverðar. Sama væri að segja um skotfæri sem lögregla hefði lagt hald á. Loks kvaðst sækjandi samþykkja að áhald, sem í ákæru er nefnt grár butterfly hnífur, væri í raun hárgreiða. Verður ákærði ekki sakfelldur fyrir vörzlur þess sem hér hefur verið rakið og verður það ekki gert upptækt. Við aðalmeðferðina var jafnframt lýst yfir af hálfu ákærða að ekki væri andmælt ákæru og upptökukröfu vegna annarra þeirra vopna sem í ákæruliðnum greinir. Að mati dómsins hefur ákærði með vörzlum þeirra brotið gegn 4. mgr. 30. gr. vopnalaga að því er varðar úðavopnið en 2. mgr. sömu greinar að öðru leyti. Verður upptökukrafa tekin til greina að þessu leyti. Í ákæru er gerð krafa um upptöku 724,5 stykkja af læknislyfjum sem ekki eru skilgreind nánar, tíu stykkja Quetiapin Actavis og tveggja stykkja Alprazolam Krka. Ekki hefur verið ákært vegna þessara lyfja og engu verður slegið föstu um eignarhald þeirra. Verður upptökukröfu vegna þeirra vísað frá dómi. Að öðru leyti en hér hefur verið rakið verða upptökukröfur teknar til greina. Samkvæmt sakavottorði var ákærða 9. desember 2019 gerð 90.000 króna sekt fyrir umferðarlagabrot og hann jafnframt sviptur ökurétti í fjóra mánuði og önnur sekt, 150.000 krónur, hinn 5. desember 2019 fyrir fíkniefnalagabrot. Þau brot sem ákærði er nú sakfelldur fyrir framdi hann áður en honum voru gerðar sektirnar og verður honum nú gerður hegningarauki. Ákærði játar sök samkvæmt öðrum ákæruliðnum. Þegar á allt er horft verður refsing ákærða ákveðin fangelsi í þrjá mánuði en fullnustu hennar skal frestað og niður falli hún að liðnum þremur árum haldi ákærði almennt skilorð. Önnur upphaflegra ákæra málsins var afturkölluð í upphafi framhalds aðalmeðferðar og í því ljósi þykir eðlilegt að málsvarnarlaun skipaðs verjanda ákærða, S-kk-ef S-kk-ef lögmanns, alls 668.200 krónur með virðisaukaskatti, greiðist að hálfu leyti úr ríkissjóði en að hálfu leyti af ákærða. Ekki liggur fyrir að til hafi fallið annar sakarkostnaður vegna þess sem ákærði er sakfelldur fyrir í málinu. Gætt var 1. mgr. 184. gr. laga nr. 88/2008. Af hálfu ákæruvaldsins fór S-kvk-nf B. F-kvk-nf með málið. Þ-kk-nf D-kk-nf kveður upp dóm þennan.

D Ó M S O R Ð

Ákærði, P-kk-nf K-kk-nf P-kk-nf, sæti fangelsi í þrjá mánuði. Fullnustu refsingarinnar skal frestað og niður skal hún falla að liðnum þremur árum haldi ákærði almennt skilorð 57. gr. laga nr. 19/1940.

Upptæk eru gerð 36,65 gömm af amfetamíni, 111,28 grömm af kókaíni, lögregluskilríki, lögreglustjarna, eftirlíking af Glock skammbyssu, eftirlíking af Berettu skammbyssu, camo hnífur, svartur Haller hnífur í slíðri, Lianhe hnífur í slíðri, svart hnúajárn, KY hnífur, Sabre mace úðavopn, silfurgrár fjaðurhnífur, hnífur með svörtu skafti í svörtu hulstri með svartri ól, gasbyssa eftirlíking af AK47 ásamt tveimur magasínum, svört sveðja, silfraður stunguhnífur, svartur stunguhnífur og grár og svartur fjaðurhnífur. Vísað er frá dómi kröfu um upptöku 724,5 stykkja af læknislyfjum, tveimur stykkjum af Quetiapin Actavis og tveimur stykkjum af Alprazolam Krka. Að öðru leyti er upptökukröfum hafnað.

Málsvarnarlaun skipaðs verjanda ákærða, S-kk-ef S-kk-ef lögmanns, 668.200 krónur, greiði ákærði að hálfu og ríkissjóður að hálfu.

Þ-kk-nf D-kk-nf

Rétt endurrit staðfestir

Héraðsdómur Reykjaness 3.9.2020.  fjaðurhnífur. Vísað er frá dómi kröfu um upptöku 724,5 stykkja af læknislyfjum, tveimur stykkjum af Quetiapin Actavis og tveimur stykkjum af Alprazolam Krka. Að öðru leyti er upptökukröfum hafnað.

Málsvarnarlaun skipaðs verjanda ákærða, S-kk-ef S-kk-ef lögmanns, 668.200 krónur, greiði ákærði að hálfu og ríkissjóður að hálfu.

Þ-kk-nf D-kk-nf

Rétt endurrit staðfestir

Héraðsdómur Reykjaness 3.9.2020.